  Виталий Пронин 14-тӥ июньысен 15-тӥ июлёзь Россиын ортчоз футболэн шудонъя дуннелэн чемпионатэз. Шудонъёс радъяськозы 12 городъёсын. Соосты ортчытыны 15 сюрс пала волонтёръёс юрттӥськозы.Та вакытэ Россие вуыны кутскизы ни кунгож сьӧрысь командаос, нырысь ик лыктӥзы Иранысь футболистъёс. Дуннелэн чемпионатаз ваньмыз-ӧвӧлэз 32 команда пыриськоз. Ужрадэз сӥё-дано усьтон луоз 14-тӥ июне 16 часын Москваысь «Лужники» стадионын. Шудонлы кутскон сётозы 18 часын, пумиськозы Россилэн но Саудовской Аравилэн сборной командаоссы.Чемпионатэз ортчытӥсь городъёсы (Москва, Санкт-Петербург, Казань, Екатеринбург, Самара, Саранск, Сочи, Ростов-на-Дону, Калининград, Нижний Новгород, Волгоград) автобусэн пырыны лэземын уз луы, нимысьтыз разрешение басьтытэк. Л. Чернова мыноз футболъя дуннелэн чемпионатаз волонтёр сямен.Ужрадэз ортчытыны 70 сюрслэсь ятыр адямиос волонтёре куриськизы вал, пӧлысьтызы 15 сюрсэзлы гинэ удалтӥз. Соос пӧлысь одӥгез - шаерысьтымы Судъя приставъёслэн управлениысьтызы пресс-службаын ужась Лилия Чернова. 10-тӥ июньысен 7-тӥ июлёзь со ужалоз Казаньын.- 2 ар талэсь азьло вал со, эшъёсыным ӵош пукыкумы, футбол сярысь кылпум поттылӥмы, эшелэн пиез, пе, волонтёр луоз, - вера Лилия Робертовна. - Мыным туж тунсыко потӥз, дорам бертыса, со сайтсэс шедьтӥ но пусйиськи. Отӥяз 5 пӧртэм тестъёс ыстӥзы. Быгатонлыкъёсме котыр ласянь эскеризы.Футболъя калыккуспо федерацилэн сайтаз пусйиськемъёс пӧлысь быръемъёс пыриськизы 2017-тӥ арын Россиын ортчем Конфедерацилэн кубокез понна нюръяськонэ. Лилия Чернова отчы ӧз шедьы, но солэн фамилиез резерве пыртэмын вал. Туэ нош ик та федерациысь ивор вуиз, чемпионатын волонтёр луоды-а шуыса.- Соглаш кариськеме бе-ре кӧня ке нунал ортчиз но, видеосвязь пыр монэн герӟаськизы но англи кылын вераськемме эскеризы, - шуэ Л. Чернова. - Отӥяз мыным футбол сярысь видеоролик ыстӥзы, футболлэн историез, футболистъёс сярысь юалляськизы. Шумпотӥ, вань эскеронъёсты умоен ортчи, 10-тӥ июне сюрес вылэ пото.Лилия Черновалы ӵек-тӥллям 12 город пӧлысь 1-зэ бырйыны, 20 ужан удыс пӧлысь - 2-сэ. Озьы со волонтёр луыса ужалоз Казань городын, аслыз журналистикаен герӟаськем удыс быръем. Дуннеысь журналистъёслэн ужаменызы, пе, матысьгес тодматско.   Валентина Емельянова        